CELEX: 32017D1102
Language: da
Date: 2017-06-20 00:00:00
Title: Rådets afgørelse (FUSP) 2017/1102 af 20. juni 2017 om ændring af afgørelse 2014/219/FUSP om Den Europæiske Unions FSFP-mission i Mali (EUCAP Sahel Mali)

21.6.2017   
            
            
               DA
            
            
               Den Europæiske Unions Tidende
            
            
               L 158/44
            
         RÅDETS AFGØRELSE (FUSP) 2017/1102
   af 20. juni 2017
   om ændring af afgørelse 2014/219/FUSP om Den Europæiske Unions FSFP-mission i Mali (EUCAP Sahel Mali)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 28, artikel 42, stk. 4, og artikel 43, stk. 2,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:
   
               (1)
            
            
               Rådet opfordrede i sine konklusioner af 20. juni 2016 til, at mulighederne for regionalisering af missionerne under den fælles sikkerheds- og forsvarspolitik (FSFP) i Sahelregionen skulle undersøges så hurtigt som muligt.
            
         
               (2)
            
            
               Den 15. maj 2017 godkendte Rådet et operationskoncept for regionalisering af FSFP-aktion i Sahel.
            
         
               (3)
            
            
               Ifølge operationskonceptet for regionalisering af FSFP-aktion i Sahel skal de strategiske mål med regionaliseringen af FSFP-aktioner i Sahelregionen støtte det grænseoverskridende samarbejde i Sahel, støtte de regionale samarbejdsstrukturer, navnlig i G5 Sahellandene, og i den forbindelse styrke de nationale kapaciteter i G5 Sahellandene.
            
         
               (4)
            
            
               I den første fase bør der etableres et FSFP-sikkerhedsnetværk i Sahelregionen og tilrettelægges og gennemføres en behovsvurdering med henblik på udvikling af en regional FSFP-gennemførelsesplan, som skal vedtages af medlemsstaterne.
            
         
               (5)
            
            
               For at fremme disse mål bør der etableres en regional koordineringscelle, herunder med eksperter i intern sikkerhed og forsvar i G5 Sahellandene, inden for rammerne af EUCAP Sahel Mali.
            
         
               (6)
            
            
               Rådets afgørelse 2014/219/FUSP (1) bør derfor ændres i overensstemmelse hermed —
            
         VEDTAGET DENNE AFGØRELSE:
   Artikel 1
   I afgørelse 2014/219/FUSP indsættes følgende artikel:
   
      »Artikel 14a
      1.   Der etableres en regional koordineringscelle (RCC) inden for rammerne af EUCAP Sahel Mali.
      2.   RCC skal være beliggende i EUCAP Sahel Malis hovedkvarter i Bamako. Den skal omfatte personalet i EUCAP Sahel Mali og eksperterne i intern sikkerhed og forsvar ved EU-delegationerne i Burkina Faso, Tchad, Mauretanien og Niger.
      3.   RCC's målsætninger i nært samarbejde med eksisterende FSFP-missioner i Sahel er:
      
                  a)
               
               
                  at bidrage til Unionens situationsbevidsthed vedrørende G5 Sahellandenes sikkerheds- og forsvarsmæssige behov og mangler, hvad angår regionalt grænseoverskridende samarbejde og i forbindelse med sikkerhedsudfordringer, med henblik på udviklingen af en regional FSFP-gennemførelsesplan, der vil fremsætte henstillinger for de efterfølgende faser
               
            
                  b)
               
               
                  at fremme tilrettelæggelsen af kurser afholdt af Unionens FSFP-missioner i Sahel for G5 Sahellandenes praktikanter på sikkerheds- og forsvarsområdet.
               
            4.   Eksperterne i intern sikkerhed og forsvar indsamler oplysninger om sikkerheds- og forsvarsspørgsmål i deres værtslande. De giver sådanne oplysninger og fremsætter, hvor det er relevant, henstillinger til chefen for RCC. De holder chefen for den EU-delegation, hvor de befinder sig, behørigt underrettet.
      5.   Den øverstbefalende for den civile operation udøver under PSC's politiske kontrol og strategiske ledelse og under HR's overordnede myndighed den strategiske kommando og kontrol over RCC. Chefen for RCC er direkte ansvarlig over for den øverstbefalende for den civile operation og handler i henhold til de instrukser, som denne udsteder, jf. dog artikel 6, stk. 1. Chefen for RCC udsteder instrukser til hele RCC's personale.
      6.   Missionschefen udøver myndighed over RCC's personale i medfør af artikel 6, stk. 2, 3 og 4, og artikel 11. Dette berører ikke stk. 7 i nærværende artikel, for så vidt angår eksperter i intern sikkerhed og forsvar.
      7.   EUCAP Sahel Mali iværksætter de nødvendige administrative foranstaltninger sammen med EU-delegationerne i Burkina Faso, Tchad, Mauretanien og Niger.
      Disse administrative foranstaltninger skal:
      
                  a)
               
               
                  sikre, at eksperterne i intern sikkerhed og forsvar ydes den logistiske og sikkerhedsmæssige støtte, der er nødvendig, for at de kan udføre deres opgaver
               
            
                  b)
               
               
                  fastsætte, at delegationscheferne har myndighed over eksperterne i intern sikkerhed og forsvar ved deres respektive EU-delegationer, navnlig med henblik på at opfylde deres pligt til rettidig omhu, sikre overensstemmelse med de gældende sikkerhedskrav og bidrage til udøvelsen af den disciplinære kontrol, og at de af eksperterne holdes behørigt underrettet om deres aktiviteter
               
            
                  c)
               
               
                  fastsætte, at delegationscheferne skal sikre, at eksperterne i intern sikkerhed og forsvar nyder de samme privilegier og immuniteter som dem, der gælder for ansatte i de EU-delegationer, hvor de befinder sig.«
               
            
   Artikel 2
   Denne afgørelse træder i kraft på dagen for vedtagelsen.
   
      Udfærdiget i Luxembourg, den 20. juni 2017.
      
         
            På Rådets vegne
         
         H. DALLI
         
            Formand
         
      
   
   
      (1)  Rådets afgørelse 2014/219/FUSP af 15. april 2014 om Den Europæiske Unions FSFP-mission i Mali (EUCAP Sahel Mali) (EUT L 113 af 16.4.2014, s. 21).